text: Garanti for hvaler i Lillebælt 
  18 juli 2017 kl. 20.06
   Hver tirsdag er der hvalsafari og garanti for at se dyrene i Lillebælt.
  Fra skibet Ventura kunne 37 hvalinteresserede turister tirsdag eftermiddag se marsvin i Lillebælt. Hver tirsdag er det muligt fra havnen i Fredericia. Og skipperen udsteder på forhånd en garanti for, at turisterne vil få hvaler at se:
  - Marsvinene er derude. Vi kan se det på mågerne, hvor marsvinene er, fortæller skipper Henrik Traugott-Olsen, der i 14 år har sejlet med turister på Lillebælt, til TV SYD.
  Ifølge biologerne er der en bestand på omkring 3.000 marsvin i de danske farvande, men Henrik Traugott-Olsen mener, der er flere.
  -  Jeg har opfattelsen af, at der er ca. 10.000 marsvin i den vestlige Østersø og i bælterne, mener han.
  Lillebælt er det perfekte spisekammer for marsvin på grund af den perfekte blandng af salt- og ferskvand kombineret med mange små fisk.
  